Shaik bedank as departementele raadgewerMo Shaik, Foto: Werner Beukes/SAPA Die voormalige intelligensiehoof Mo Shaik het bedank uit sy pos as raadgewer aan die minister van menslike nedersettings, water en sanitasie. Die wenkbroue het hoog gelig toe minister Lindiwe Sisulu vroeër die jaar vir Menzi Simelane en Mo Shaik, twee uiters omstrede politieke figure, as raadgewers in haar departement aangestel het. Hulle het albei weinig ervaring vir die poste waarin hulle aangestel is en sou blykbaar jaarliks meer as R2 miljoen verdien. Shaik is boonop die broer van die omstrede Schabir Shaik. Shaik het egter nou gevra om eerder saam met die adviseurende komitee vir die stabilisering van die watersektor te werk, aangesien hy voel hy meer gepas is vir dié pos. In ŉ verklaring sê die departement Shaik is gevra om eerder die direkteur-generaal by te staan met die belegging in en befondsing van waterinfrastruktuur, aangesien hy ervaring in dié veld opgedoen het by die Ontwikkelingsbank van Suider-Afrika. Shaik ontken ten sterkste dat hy bedank het weens druk van die DA se kant. Dié party het Dinsdag in ŉ verklaring gesê sy bedanking is ŉ oorwinning oor die ANC se beleid van baantjies vir boeties. “Shaik se bedanking is ŉ oorwinning vir alle Suid-Afrikaners,” het die DA Donderdag in ŉ verklaring gesê.